b'\n_START_ARTICLE_\nPegam in Lambergar\n_START_PARAGRAPH_\nPegam in Lambergar je slovenska ljudska romanca, ki opeva boj med \xc4\x8cehom Janom Vitovcem in Slovencem Kri\xc5\xa1tofom Lambergarjem.\n_START_SECTION_\nVSEBINA\n_START_PARAGRAPH_\nPegam spra\xc5\xa1uje cesarja, \xc4\x8de ima pod seboj koga, ki bi se spopadel z njim in cesar mu odgovori, da ga ima, in sicer Lambergarja iz bele Ljubljane. Cesar je temu hitro poslal pismo in ga je Lambergar dobil, se je zjokal, saj se je ve\xc4\x8djega in mo\xc4\x8dnej\xc5\xa1ega Pegama bal. Mati, ki je sedela za pe\xc4\x8djo, mu je rekla, naj se nikar ne boji, saj bo zanj molila. Dala mu je ta nasvet: ko bo prispel na Dunaj, naj pozove Pegama v boj. Ko bosta prvi\xc4\x8d zajezdila, se bosta samo\xc2\xa0\xc2\xbbku\xc5\xa1nila\xc2\xab, v drugo si bosta mezince odgriznila, v tretje pa si bosta glave sekala. Pegam bo imel tri glave, on pa naj odseka srednjo. Lambergar je tako storil in zgodilo se je, kot mu je rekla mati. Pegam je bil premagan, cesar zadovoljen in Lambergar sre\xc4\x8den._NEWLINE_Pesem se je z leti spreminjala - vanjo so vpletli tudi podvige Ga\xc5\xa1perja II. Lamberga, ki je \xc5\xbeivel kasneje, proslavil pa se je na turnirskem polju.\n_START_SECTION_\nZGODOVINSKO OZADJE\n_START_PARAGRAPH_\nV 15. stoletju se je vnel boj za zapu\xc5\xa1\xc4\x8dino Celjskih grofov. Jan Vitovec (ki ga v pesmi predstavlja Pegam) je poveljeval vojski (ki so jo zbrali vdova Ulrika II., Katarina, in Gori\xc5\xa1ki grofje) ter napadel cesarja Friderika IV., glavnega dedi\xc4\x8da pokne\xc5\xbeene grofije celjske. Razdejal je de\xc5\xbeelo Kranjsko in po\xc5\xbegal veliko gradov. Cesar Friderik je na pomo\xc4\x8d poklical neustra\xc5\xa1nega Lambergarja in s Pegamom sta se spopadla na Dunaju. Zmago je slavil Lambergar. V tej razli\xc4\x8dici pesmi Pegam umre, v resnici pa (Jan Vitovec) ni in je le pora\xc5\xbeen od\xc5\xa1el z Dunaja. Zmagovalci so se mu ma\xc5\xa1\xc4\x8devali tudi tako, da so ga predstavljali kot po\xc5\xa1ast s tremi glavami, ki \xc4\x8daka pod zemljo._NEWLINE_Njun boj so v 19. stoletju velikokrat upodabljali na panjskih kon\xc4\x8dnicah, kjer so Pegamu nadeli uniformo Napoleonovega vojaka._NEWLINE_Z Lambergi pa je povezan tudi grad Kamen, kjer si \xc5\xa1e danes lahko ogledamo ru\xc5\xa1evine..\n_START_SECTION_\nPredstavitev literarnega lika\n_START_PARAGRAPH_\nLambergar je junak, ki je \xc5\xbeivel v Ljubljani. Bil je\xc2\xa0\xc2\xbbmajhen, a \xc5\xa1irok\xc2\xab\xc2\xa0- \xc4\x8dokat. Dobil je cesarjevo pismo, ki je pozivalo, naj pride na Dunaj, kjer se bo bojeval s Pegamom. Ta novica ga ne razveseli, prav tako tudi ne njegove matere. Ob odhodu je jokal, mati pa je obljubila, da bo molila zanj. Ko je pri\xc5\xa1el na Dunaj, je Pegamu odsekal srednjo glavo ter tako postal junak. Cesar ga vpra\xc5\xa1a, \xc4\x8de \xc5\xbeeli ostati na Dunaju, vendar mu Lambergar odgovori, da gre raje nazaj na Kranjsko, kjer je sre\xc4\x8den._NEWLINE_Dogajalni \xc4\x8das: 15. stoletje, oziroma v \xc4\x8das, ko so izumrli Celjski grofje._NEWLINE_Kraj dogajanja: rodbina Lambergar je \xc5\xbeivela na gradu Kamen, kjer \xc5\xa1e danes vidimo razvaline; boj se odvija na Dunaju.\n_START_SECTION_\nPovezave z drugimi literarnimi deli\n_START_PARAGRAPH_\nNajbolj o\xc4\x8ditna je povezava z Levstikovim Martinom Krpanom.'